ກອງປະຊຸມຊີ້ນຳລະດັບຊາດຮ່ວມກັບຄະນະຊີ້ນຳຂັ້ນແຂວງ ການສຳຫຼວດສະຖິຕິກະສິກຳທົ່ວປະເທດ ຄັ້ງທີ III ແລະ ການສຳຫຼວດເສດຖະກິດທົ່ວປະເທດ ຄັ້ງທີ III ປີ 2019 (ນະຄອນຫຼວງວຽງຈັນ ແຂວງບໍລິຄຳໄຊ ແຂວງວຽງຈັນ ແລະ ແຂວງໄຊສົມບູນ) ຈັດຂຶ້ນວັນທີ 24 ມິຖຸນາ 2019 ຢູ່ຫ້ອງວ່າການປົກຄອງນະຄອນຫຼວງວຽງຈັນ (ນວ) ໂດຍເປັນປະທານຂອງທ່ານ ສົມດີ ດວງດີ ຮອງນາ ຍົກລັດຖະມົນຕີ ລັດຖະມົນຕີກະຊວງການເງິນ ຫົວໜ້າຄະນະຊີ້ນຳລະດັບຊາດ ການສຳຫຼວດສະຖິຕິກະສິກຳທົ່ວປະເທດ ແລະ ການສຳຫຼວດເສດຖະກິດທົ່ວປະເທດ ມີບັນດາຄະນະຊີ້ນຳຂັ້ນ ນວ ແລະ ແຂວງກ່ຽວຂ້ອງເຂົ້າຮ່ວມ.
ທ່ານ ສົມດີ ດວງດີ ກ່າວວ່າ: ປັດຈຸບັນ ພັກ-ລັດຖະບານ ພວມເອົາໃຈໃສ່ຈັດຕັ້ງປະຕິບັດໄລຍະສຸດທ້າຍຂອງກອງປະຊຸມໃຫຍ່ ຄັ້ງທີ X ຂອງພັກ ແລະ ແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ 8 (2016-2020) ຂໍ້ມູນຈາກການສຳຫຼວດສະຖິຕິກະສິກຳທົ່ວປະເທດ ແລະ ຂໍ້ມູນສຳຫຼວດເສດຖະກິດທົ່ວປະເທດ ຄັ້ງທີ III ຈຶ່ງມີຄວາມສຳຄັນ ປະເມີນຕໍ່ຜົນສຳເລັດໃນການຈັດຕັ້ງປະຕິ ບັດມະຕິ ແລະ ແຜນພັດທະນາດັ່ງກ່າວ ທັງເປັນພື້ນຖານໃນການວາງມະຕິກອງປະຊຸມໃຫຍ່ ຄັ້ງທີ XI ຂອງພັກ ກໍຄື ການວາງແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ 9 (2020-2025) ໂດຍສະເພາະ ການສະຫຼຸບຕີລາຄາຄວາມຄືບໜ້າ ການຈັດຕັ້ງປະຕິບັດເປົ້າໝາຍ ການພັດທະນາແບບຍືນຍົງ ເຊິ່ງລັດຖະບານມີພັນທະໄດ້ລາຍງານຕໍ່ສາກົນ.
ອີງໃສ່ຜົນຂອງການສຳຫຼວດສະຖິຕິກະສິກຳທົ່ວປະເທດ 2 ຄັ້ງ ສາມາດເຫັນໄດ້ໂຄງສ້າງພື້ນຖານຂອງການປູກພືດ ລ້ຽງສັດ ການປະມົງ ແລະ ປ່າໄມ້ ການປ່ຽນແປງໂຄງປະກອບຂອງຂະແໜງການ ການປະກອບການ-ການນຳໃຊ້ແຮງງານເຂົ້າໃນການຜະລິດກະສິກຳ ການນຳໃຊ້ເຄື່ອງກົນຈັກ ອຸປະ ກອນເຄື່ອງມືກະສິກຳ ການນຳໃຊ້ຝຸ່ນ-ປຸ໋ຍ ການນຳໃຊ້ຊົນລະປະທານ ແລະ ສະພາບເສດຖະກິດ-ສັງ ຄົມອື່ນໆທີ່ກ່ຽວຂ້ອງໃນ 10 ປີຜ່ານມາ ຜົນການສຳຫຼວດເສດຖະກິດທົ່ວປະເທດ 2 ຄັ້ງຜ່ານມາ ໄດ້ສະແດງໃຫ້ເຫັນສະພາບການຂະຫຍາຍຕົວ ແລະ ການດຳເນີນທຸລະກິດ ການລົງທຶນ ຫຼື ພື້ນຖານການຜະລິດເສດຖະກິດໃນແຕ່ລະຂົງເຂດ ຂະແໜງການທົ່ວປະເທດ ນອກນີ້ ຜົນຂອງການສຳຫຼວດຍັງຈະເຮັດໃຫ້ພວກເຮົາສາມາດກຳໄດ້ສະພາບຕົວຈິງຂອງການດຳເນີນທຸລະກິດຂອງຫົວໜ່ວຍຕ່າງໆ ເຊິ່ງຈະເປັນພື້ນຖານສຳຄັນໃນການປັບປຸງຖານຂໍ້ມູນເກັບລາຍຮັບແຫ່ງຊາດ ພິເສດ ແມ່ນການກວດກາຄືນກ່ຽວກັບທີ່ດິນກະສິກຳ ເພື່ອການປູກຝັງ ແລະ ລ້ຽງສັດ ຈຳນວນຜູ້ຜະລິດກະສິກຳໃນລາວ ແບ່ງຕາມປະເພດ ຄື: ຄົວເຮືອນ ຫົວໜ່ວຍການຜະລິດ ແລະ ທຸລະກິດ ການຂະຫຍາຍຕົວຂອງຂະແໜງກະສິກຳ ແລະ ສະພາບການເຄື່ອນໄຫວການຜະລິດກະສິກຳ ກໍຄື ການດຳເນີນທຸລະກິດໃນລາວ.
ອີງຕາມແຜນຂອງການສຳຫຼວດນີ້ ຕ້ອງດຳເນີນການເກັບຂໍ້ມູນສຳເລັດ ເພື່ອລາຍງານລັດຖະບານພາຍໃນເດືອນມິຖຸນາ 2020 ເຊິ່ງກອງປະຊຸມຄັ້ງນີ້ ບໍ່ພຽງແຕ່ຈະພ້ອມກັນສະຫຼຸບຕີລາຄາຄືນຄວາມຄືບໜ້າການກະກຽມ ການຈັດຕັ້ງປະຕິບັດ ການສຳຫຼວດ ຍັງຈະສຸມໃສ່ປຶກສາຫາລື ໂດຍສະເພາະ ການກຳນົດວິທີການ ແລະ ການສຳຫຼວດເສດຖະກິດທົ່ວປະເທດ ຄັ້ງທີ III ໃຫ້ບັນລຸຕາມເປົ້າໝາຍ ແລະ ກຳນົດເວລາ.